Predsjednik HDZ-a Tomislav Karamarko zatvaranje hrvatsko-slovenske granice vidi kao kontinuitet premijerove loše i za Hrvatsku štetne politike. Traži kontrolu kukuruzišta kroz koja nam izbjeglice dolaze te otvaranje službenih granica.

– Kada govorimo o toj blokadi granice i onemogućavanju prolaska robe i ljudi, to Hrvatsku prema podacima HUP-a stoji negdje između milijun i pol do dva milijuna eura na dan. Ta se šteta multiplicira na niz drugih načina. To je za Hrvatsku loše. Od samog početka govorimo – bolje osigurajte ilegalne prijelaze da ljudi masovno ne ulaze u Hrvatsku. Ulaze neevidentirani, ulaze na taj način da ni EU nema prave podatke preko nas, a trebala bi imati. Polja i šume su otvoreni, a zatvoreni su službeni prijelazi. Sasvim pogrešna politika – ocijenio je Karamarko te dodao kako su i preporuke Europskog vijeća od jučer poručile da se moraju bolje osiguravati vanjske granice EU. U ovom slučaju je i hrvatska granica vanjska jer graničimo sa Srbijom iz koje nam dolazi velik broj ljudi, dodaje on.

– A radi se obrnuto. Čini mi se da sve to skupa, i ovo hinjenje i glumatanje velikog domoljublja koje mi dosad nismo uspjeli vidjeti nije dobro. Ono je u funkciji predizborne kampanje. Glumiti tu sada nekakav sukob sa Srbijom? Pa sa Srbijom imamo puno više razloga biti u sukobu, od neraščišćenih definicija o Domovinskom ratu i Oluji. Zašto se tu nismo sučelili s njima? Trebamo razgovarati o tome da priznaju da su bili agresori na Hrvatsku. A ne na ovaj način kršeći odredbe i same Europske komisije i logiku i vrijednosti EU. Gospodin Milanović je za predizborne svrhe generirao i proizveo rat koji nam u ovom momentu doista nije potreban. Vjerojatno je to rat u kojem on treba ispasti heroj jer u nekim drugim ratovima nije ni sudjelovao. To nikako nije dobro za Hrvatsku – uvjerava Karamarko. Smatra da je ovo europski problem pa je Europa ta koja se treba postaviti prema Srbiji, a ne Hrvatska na takav pogrešan način.

– Milanović ne brani nikakve nacionalne interese. Nacionalni su interesi ugroženi ako manje zarađujemo. Pogledajte što je ta PR-ovska magla. Otkad se bavimo emigrantima, čiji smo problem mogli rješavati na civiliziran način kao što su druge zemlje to rješavale, uopće više ne pričamo o gospodarstvu. Hajde, pokušajte razmisliti o tome koliko je ljudi u ovih deset dana iselilo iz Hrvatske, koliko je radnih mjesta nestalo ovih dana u Hrvatskoj? A posebno sada kada su zapriječili da hrvatska roba nekamo ide, da se prodaje. Razmišljamo li o ovim stvarima koje oni žele pokriti na takav način da generiraju rat koji je potpuno bespotreban? Europska unija tu je jasna – puštajte ljude, evidentirajte i radite ono što nalaže i Dublinski protokol i Protokol o imigrantima EU-a. Sve je jasno. Međutim, ovo je rat koji očito treba poslužiti za njihovu bolju pozicioniranost na izborima – siguran je predsjednik HDZ-a.

– Hrvatska mora zaštiti svoje interese tako da zaštiti svoje granice – tvrdi Karamarko.

– Treba postupati tako da ljudi koji ulaze u Hrvatsku budu evidentirani i da se dalje transportiraju prema Austriji, Njemačkoj ili gdje već žele živjeti. Hrvatska treba zaštititi svoj interes tako da prije svega štiti gospodarski interes. Tretiraju jadne ljude poput lopte. Oni prijeđu našu granicu, a oni ih spakiraju nekom drugom preko granice. Pa to je sramota! Štititi hrvatske interese znači štititi europske i hrvatske standarde. To je ono što smo od samog početka govorili – neka zaštite granice – zaključio je Karamarko.

Sve priče o izbjeglicama čitajte u našem specijalu Izbjeglička kriza

>> Svjetski mediji o blokadi granica: Hrvatska i Srbija vratile su sat unatrag